Gewilde omroeper vertel van noue ontkomingDarren Scott. Foto: Via Facebook Radio-omroeper Darren Scott het die afgelope naweek vertel van die nagmerrie-ervaring toe hy tydens ŉ gewapende rooftog teen die loop van ŉ vuurwapen moes vaskyk. Scott het Saterdag op sy Facebook-blad gesê hy was Donderdag omstreeks 19:15 op pad huis toe nadat hy sy radioprogram aangebied het. “Drie baie aggressiewe rowers het my by die aansluiting van William Nicol- en Leslieweg met ŉ vuurwapen aangehou. Hierdie gebied word al geruime tyd as ŉ roof- en kapingprobleempunt beskou. Tog is daar niks wat ŉ mens kan doen as jy geteiken word nie. Dit was spitsverkeer en daar was voertuie reg om my. ŉ Mens is vasgekeer. Dit is waarskynlik waarom hulle hierdie aansluitings teiken,” het Scott gesê. Scott het gesê ŉ man het ŉ 9 mm-pistool teen sy kop gehou en heeltyd op hom geskreeu en hom gevloek. “Ek sal hom of sy medepligtiges glad nie kan herken as hulle nou by die vertrek instap nie. Al wat ek kon sien, is die 9 mm-pistool in my gesig met ŉ bewegende vinger op die sneller.” Volgens Scott het hy voorheen raad van kenners ontvang oor hoe om in só ŉ situasie op te tree. Dit is om so kalm moontlik te bly, die rowers nie teen te staan nie en hulle te gee wat hulle wil hê. “Ek het dit gedoen, maar terselfdertyd wou hulle my ring, geld, selfoon en skootrekenaar hê wat nie maklik toeganklik was nie. En dít terwyl die aggressiewe aanvaller op my skreeu om my hande te hou waar hy dit kon sien.” Scott het gesê al drie rowers het probeer om sy ring van sy vinger af te trek, maar dit wou nie af nie. “Ek het nie kontant by my gehad nie. My selfoon was naby, maar my skootrekenaar met my beursie was onder die sitplek agter my. Ek is nie toegelaat om enigiets te sê sonder om gevloek te word nie. So, om te verduidelik dat ek my skootrekenaarsak gaan uithaal, was nutteloos. Terwyl ek gestrek het om dit te doen, en so kalm moontlik probeer bly het, het ek gedink ek gaan doodgeskiet word terwyl my twee seuns ŉ paar kilometer verder by die huis vir hul pappa wag om tuis te kom.” Hy kon daarin slaag om sy sak in die hande te kry en het dit vir die rowers gegee. “Toe hulle gekry het wat hulle gesoek het, het twee van hulle weggehardloop, maar die een met die vuurwapen het dit stywer teen my kop gedruk. Ek het weereens die ergste verwag. Hy het soveel aggressie en haat in hom gehad. Hy het toe vir my gesê ‘drive off you piece of s**t’. Ek het onbeheerlik geruk en op die een of ander manier daarin geslaag om weg te ry sonder om ŉ ongeluk te veroorsaak,” het hy bygevoeg. ŉ Stomgeslane Scott het die voorval by metropolisiebeamptes langs die pad aangemeld en huis toe gegaan. “Ek was net dankbaar dat ek my seuns weer sou sien. Toe ek Mark en Matty sien, het ek gebreek. Hulle gelukkige en onskuldige gesiggies het my gebreek. Hulle lewe in ŉ wêreld waar haat en gruwelike beproewinge soos hierdie nie bestaan nie. Hulle sien net die goed in enigiemand en alles. Ek het net vir hulle gesê ‘pappa huil, want hy is bly om julle te sien’.” Scott het Vrydag die voorval by die Douglasdale-polisie aangemeld en die beamptes by dié stasie geloof vir die wyse waarop hulle opgetree het.